O femeie de 82 de ani din Gura Humorului a fost rănită vineri dimineață, după ce a fost lovită de un cort de campanie al partidului AUR, condus de George Simion, relatează Monitorul de Suceava.
Incidentul a avut loc în centrul orașului Gura Humorului, unde vântul puternic a dislocat cortul AUR.
Femeia a căzut la sol, fiind semiconștientă. Un echipaj SMURD i-a acordat primul ajutor femeii, după care a transportat-o la spitalul din oraș.
Femeia în vârstă de 82 de ani a fost diagnosticată preliminar cu un traumatism cranio-cerebral, semiconștientă.
Pacienta a fost transferată ulterior la Spitalul Județean Suceava, unde a ajuns confuză, pentru investigații suplimentare, care au scos la iveală leziuni cerebrale.
Purtătorul de cuvânt al Spitalului Județean Suceava, dr. Dan Teodorovici, a declarat că femeia a fost internată în secția de Neurochirurgie.
Potrivit presei locale, poliția a deschis o anchetă pentru a stabili împrejurările evenimentului.